google/wiki40b huggingface dataset:
Άλεξ Σκέιλς

Καριέρα

Ο Σκέιλς ξεκίνησε να αγωνίζεται από το λύκειο Ρασίν Λούθιραν της γενέτειρας του και συνέχισε στο κολέγιο Σαν Χασίντο από το 1996 ως το 1998, πριν μεταγραφεί στο πανεπιστήμιο του Όρεγκον μέχρι το 2000.
Το 2000, επιλέχθηκε στο # 78 του ντραφτ του CBA από τους Σιουξ Φολς Σκάιφορς και στο # 25 του ντραφτ του ΑΒΑ από τους Κάνσας Σίτι Νάιτς, όπως και στο # 28 του IIBL από τους Τρέντον Σούτινγκ Σταρς. Την σεζόν 2000-01, αγωνίστηκε στην Μπάσκετ Λίβόρνο και τον Δεκέμβριο του 2000 μετακόμισε στην Κίνα και τους Τζιανγκσού Ντράγκονς.
Τον Ιανουάριο του 2002 φόρεσε την φανέλα της αργεντίνικης Σεντράλ Εντεριάνο. Την επόμενη σεζόν, αγωνίστηκε με τους Γκραντ Ράπιντς Χουπς και επέστρεψε στην Κίνα και τους Σανγκάι Σαρκς την επόμενη χρονιά. Τον Μάρτιο του 2004, υπέγραψε στους Χούντσβιλ Φλάιτ και το 2004-05 μετακόμισε στη Νότια Κορέα και τους Σεούλ Σάμσουνγκ Θάντερς.
Το 2005-06, υπέγραψε στους Σαν Αντόνιο Σπερς, αλλά έπαιξε μόλις σε ένα παιχνίδι και το Νοέμβριο του 2005 συνέχισε στους Όστιν Τόρος, πριν ολοκληρώσει την χρονιά στην Ρεάλ Μαδρίτης. Με την ισπανική ομάδα, έπαιξε σε 17 αγώνες πρωταθλήματος με 9,1 πόντους και 2,3 ριμπάουντ κατά μέσο όρο.
Την σεζόν 2006-07, φόρεσε την φανέλα του Άρη Θεσσαλονίκης, με τον οποίο αγωνίστηκε στην Ευρωλίγκα, με 15,1 πόντους ανά αγώνα σε 19 ματς της διοργάνωσης, όπου οι "κίτρινοι" έφθασαν μέχρι το Top-16. Επίσης, βοήθησε την ομάδα της Θεσσαλονίκης να κατακτήσει και πάλι την έξοδο του στην κορυφαία διασυλλογική διοργάνωση της Ευρώπης.
Το 2007-08, φόρεσε την φανέλα της ρωσικής Σαμάρα, πριν μεταγραφεί την επόμενη χρονιά στην Ουκρανία και την Κίεβο, ολοκληρώνοντας την σεζόν 2008-09 στην Φορτιτούντο Μπολόνια.
Τα επόμενα δύο χρόνια, φόρεσε την φανέλα της Ογιάκ και της Μερσίν από την Τουρκία, πριν ολοκληρώσει την καριέρα του στην Ατλέτικος ντε Σαν Χερμάν από το Πουέρτο Ρίκο και την Τάνταμον Ζουκ από τον Λίβανο.
Άγιοι Θεόδωροι Γρεβενών

Γεωγραφία - Αξιοθέατα

Οι Άγιοι Θεόδωροι είναι κτισμένοι σε υψόμετρο 770 μέτρα προς τα ΝΑ. των Γρεβενών σε απόσταση 20 χλμ. από αυτά και Β. - ΒΔ. 46χλμ. από τη Καλαμπάκα. Το χωριό βρίσκεται επάνω στην εθνική οδό Καλαμπάκας - Γρεβενών (ΕΟ15) σε δασώδη περιοχή και τα σπίτια του είναι αραιοκατοικημένα. Οι κάτοικοί του ασχολούνται με τη γεωργία, την κτηνοτροφία και την υλοτομία.
Αξιοθέατα είναι η πλατεία του χωριού, το παλιό κτίριο του Σχολείου που λειτουργεί ως πνευματικό Κέντρο - δανειστική βιβλιοθήκη λαογραφικό μουσείο και αίθουσα πολλαπλών χρήσεων και πολιτιστικών εκδηλώσεων καθώς και το γαιόφραγμα / λίμνη Πλαίσια στην περιοχή του παλιού οικισμού Μελίσσι. Σημαντικά μνημεία είναι ο ενοριακός ναός των Αγίων Θεοδώρων καθώς και το εξωκλήσι του  Αιμιλιανού, όπου μαρτύρησε, Στις 30 Σεπτεμβρίου 1911, ο Μητροπολίτης Γρεβενών, Αιμιλιανός Λαζαρίδης, ο διάκος Δημήτριος Αναγνώστου από το Λεμπίνοβο (Διάκο) Γρεβενών και ο αγωγιάτης Αθανάσιος Φασούλας από το Σνίχοβο (Δεσπότη) Γρεβενών.

Ιστορία - Διοικητικά

Οι Άγιοι Θεόδωροι δημιουργήθηκαν στις αρχές της δεκαετίας του '70 από κατοίκους των πρώην οικισμών Διάκος, Γεωργίτσα, Μελίσσι και από οικογένειες που μετοίκησαν από τα χωριά Αιμιλιανός και Δεσπότης. Ως κοινότητα συστάθηκε το 1973 με το ΦΕΚ 67Α - 22/03/1973 με ταυτόχρονη απόσπαση των Αγίων Θεοδώρων από την κοινότητα Αιμιλιανού και τον ορισμό τους ως έδρα της. Σύμφωνα με το σχέδιο Καλλικράτης, μαζί με τον Αιμιλιανό, την Ανθρακιά και το Δεσπότη, αποτελούν τη τοπική κοινότητα Αγίων Θεοδώρων που ανήκει στην δημοτική ενότητα Γρεβενών του Δήμου Γρεβενών και σύμφωνα με την απογραφή του 2011 έχει πληθυσμό 215 κατοίκους.
1322 Κοπέρνικος

Φυσικά χαρακτηριστικά

Η μέση διάμετρος του Κοπέρνικου εκτιμάται σε 12,2 χιλιόμετρα. O φασματικός τύπος του είναι S (λιθώδης), ενώ το γεωμετρικό άλβεδό του είναι 0,160. Ο Κοπέρνικος περιστρέφεται γύρω από τον εαυτό του μία φορά κάθε 3 ώρες και 58 λεπτά.
Νικόλαος Αριστάρχης

Βιογραφία

Γεννήθηκε το 1799 στην Ξηροκρήνη της Κωνσταντινούπολης. Πατέρας του ήταν ο μεγάλος διερμηνέας της υψηλής Πύλης Σταυράκης Αριστάρχης (γεν. 1770) και γιος του ο μέγας λογοθέτης του Οικουμενικού Πατριαρχείου Σταυράκης Αριστάρχης. Η καταγωγή του κράταγε από τον Ιωάννη Α΄ τον Τσιμισκή. Μητέρα του ήταν η Σοφία Αριστάρχου.
Μαθήτευσε στους καλύτερους Ελληνιστές, τον Γεώργιο Σερούιο και τον Κωνσταντίνο Λογάδη. Συμμαθητές του είχε τα ηγεμονόπαιδα του Σούτσου. Σπούδασε στα Γαλλικά και Ιταλικά πανεπιστήμια. Ήρθε στο Βουκουρέστι το 1818 και διορίστηκε σφραγιδοφύλακας του Αλέξανδρου Σούτσου. Με την έναρξη της Ελληνικής επανάστασης συνόδευσε την οικογένεια του Σούτσου μέχρι τα σύνορα με την Αυστρία, αλλά συνέχισε μόνος του και ήρθε στην Κωνσταντινούπολη, μετά από πρόσκληση που είχε δεχτεί. Εξορίστηκε το 1822 στην Γαλατία. Εκεί έμαθε μόνος του τα Τουρκικά και διορίστηκε μυστικοσύμβουλος του σουλτάνου Μαχμούτ Β΄. Το 1824 ονομάστηκε μέγας Λογοθέτης της μεγάλης Εκκλησίας. Τιμήθηκε με τουρκικό και ρωσικό παράσημο και το 1834 ονομάστηκε από τις δύο αυτές Αυλές αντιπρόσωπος (καπουκεχαγιάς) της Βλαχίας στην Κωνσταντινούπολη. Επί της υπηρεσίας του κατόρθωσε να πολλαπλασιάσει το εμπορικό ναυτικό της Βλαχίας και να διατηρήσει ανέπαφα τα προνόμια της Ηγεμονίας.
Απεβίωσε το 1866 στο Κάιρο.
Πακάγια

Το Πακάγια είναι ενεργό σύνθετο ηφαίστειο στη Γουατεμάλα. Εξερράγη για πρώτη φορά πριν από 23.000 χρόνια περίπου και από την έλευση των Ισπανών στην Γουατεμάλα έχουν παρατηρηθεί 23 εκρήξεις. Έχει ύψος 2.552 μέτρα. Το Πακάγια ήταν ανεργό για περίπου ένα αιώνα μέχρι το 1965, οπότε και εξερράγη βιαίως, παραμένοντας ενεργό από τότε. Οι εκρήξεις του είναι συνήθως στρομπολικού τύπου, αλλά περιστασιακά έχει κάνει και πλινιακές εκρήξεις. Είναι σημαντικό τουριστικό αξιοθέατα της Γουατεμάλας και το πιο επισκευθέν ηφαίστειό της. Βρίσκεται 30 χιλιόμετρα νοτιοανατολικά της πρωτεύουσας, κοντά στη πόλη Αντίγουα. Η πιο πρόσφατη έκρηξή του συνέβη το Μάιο του 2010, ύστερα από ένα κενό 10 χρόνων στη δραστηριότητά του.
1593 Φαν

Φυσικά χαρακτηριστικά

Η διάμετρος του Φαν είναι άγνωστη. O φασματικός τύπος του είναι S (λιθώδης). Ο Φαν περιστρέφεται γύρω από τον εαυτό του μία φορά κάθε 20 ως 30 ώρες περίπου.
Come Over When You're Sober, Pt. 1

Ιστορικό

Το 2017, ο Lil Peep αποφάσισε να εγκαταλείψει το σπίτι του στο Λος Άντζελες της Καλιφόρνια. Η κύρια επιλογή ήταν η πατρίδα του στο Λονγκ Άιλαντ της Νέας Υόρκης, αλλά ο Peep επέλεξε να μετακομίσει στο Λονδίνο της Αγγλίας, χρησιμοποιώντας τη σουηδική του ιθαγένεια και διαβατήριο για διαμονή. Στο Λονδίνο, η διοίκηση του Peep, η First Access Entertainment, με την οποία είχε υπογράψει από τον Ιούνιο του 2016, βοήθησε τον Peep να βρει ένα σπίτι και ένα στούντιο.

Ηχογραφήσεις

Ο Peep χρησιμοποίουσε για να ηχογραφεί ένα μικρόφωνο αξίας $800, το οποίο είχε αγοράσει με δικά του χρήματα.
Γεωγραφία του Μαυρικίου

Ο Μαυρίκιος είναι νησί και νησιωτικό κράτος του Ινδικού Ωκεανού, στα ανοικτά της νοτιοανατολικής ακτής της Αφρικής, ανατολικά της Μαδαγασκάρης. Οι γεωγραφικές συντεταγμένες του Μαυρικίου είναι πλάτος 20°17΄ νότιο και μήκος 57°33΄ ανατολικό.

Περιγραφή

Μαζί με τα νησιά Ρεϋνιόν και Ροντρίγκες, ο Μαυρίκιος αποτελεί το νησιωτικό συγκρότημα των νησιών Μασκαρέν. Αυτό το αρχιπέλαγος δημιουργήθηκε από μία σειρά υποθαλάσσιων ηφαιστειακών εκρήξεων πριν από περίπου 8 με 10 εκατομμύρια χρόνια, κατά τη διέλευση της αφρικανικής τεκτονικής πλάκας πάνω από το θερμό σημείο του Ρεϋνιόν.
Το ίδιο το νησί του Μαυρίκιου περιβάλλεται από κοραλιογενείς υφάλους. Περιμετρικά του νησιού εκτείνεται μία κορυφογραμμή από υψώματα, η οποία προέρχεται από την παλαιότερη ηφαιστειακή καλντέρα. Η ψηλότερη κορυφή του νησιού βρίσκεται στα νοτιοδυτικά και έχει ύψος 828 μέτρα. Ονομάζεται Πιτόν ντε λα Πετί Ριβιέρ Νουάρ (δηλ. κορυφή του μικρού μαύρου ποταμού). Στο κέντρο της ημιορεινής περιμέτρου εκτείνεται ηπειρωτικό υψίπεδο.
Η συνολική έκταση του κράτους του Μαυρίκιου, το οποίο εκτός από το νησί περιλαμβάνει και τα νησιά Αγκαλέγκα, Σεντ Μπράντον, Ροντρίγκες και μικρές νησίδες, είναι 2.040 km².
Η πρωτεύουσα και μεγαλύτερη πόλη του κράτους και του νησιού Μαυρίκιος είναι το Πορτ Λουί, στα βορειοδυτικά του νησιού.

Κλίμα

Το τοπικό κλίμα είναι τροπικό, ενώ επηρεάζεται παράλληλα από τους νοτιοανατολικούς αληγείς ανέμους, προσδιορίζοντας δύο εποχές. Ο χειμώνας είναι θερμός και ξηρός και διαρκεί από το Μάιο ως και το Νοέμβριο, ενώ τους υπόλοιπους μήνες το καλοκαίρι είναι ζεστό και υγρό. Από το Μάιο ως το Σεπτέμβριο το νησί επηρεάζεται από αντικυκλωνικά συστήματα, ενώ η περίοδος των κυκλώνων εντοπίζεται από το Νοέμβριο ως τον Απρίλιο. Οι τελευταίοι τροπικοί κυκλώνες που είχαν έντονες επιδράσεις στο νησί ήταν ο Ολάντα το 1994 και ο Ντίνα το 2002.
Τόχνη

Γενικά και ιστορικά στοιχεία

Βρίσκεται σε απόσταση 36 χιλιόμετρα νοτιοδυτικά της Λάρνακας και γειτνιάζει με τη Χοιροκοιτία. Από την Τόχνη διέρχεται ο ποταμός Τέτιος, χωρίζοντας τον οικισμό σε ανατολικό και δυτικό, ενώ η ευρύτερη περιοχή διαθέτει κοιτάσματα γύψου. Κυριότερα αξιοθέατα της Τόχνης είναι τα πετρόκτιστα σπίτια της, το τοπικό βυζαντινό μουσείο, η καθολική εκκλησία στο κέντρο του οικισμού και ο ορθόδοξος ναός των Αγίων Κωνσταντίνου και Ελένης.
Πριν την τουρκική εισβολή του 1974, ο πληθυσμός της ήταν μικτός και σύμφωνα με την απογραφή του 1960 ανερχόταν στους 895 κατοίκους, με την τουρκοκυπριακή κοινότητα να έχει μικρή πλειοψηφία (469 έναντι 426 Ελληνοκυπρίων).
Σαντζάκι της Αλεξανδρέττας

Το σαντζάκι της Αλεξανδρέττας (οθωμανικά τουρκικά: سنجاق اسکندرون, αραβικά: لواء الإسكندرونة, γαλλικά: sandjak d'Alexandrette) ήταν σαντζάκι στην εντολή της Συρίας αποτελούμενο από δύο καζάδες του πρώην βιλαετίου του Χαλεπίου (Αλεξανδρέττας και Αντιόχειας) και κατέστη αυτόνομη δυνάμει του Άρθρου 7 της Συνθήκης της Άγκυρας του 1921: "Για την περιοχή της Αλεξανδρέτας θα δημιουργηθεί ειδικό διοικητικό καθεστώς, οι Τούρκοι κάτοικοι της περιοχής θα απολαμβάνουν ευκολίες στην πολιτιστική τους ανάπτυξη. Η Τουρκική γλώσσα θα έχει επίσημη αναγνώριση". Αυτό οφειλόταν στην παρουσία των τουρκικών λαών μαζί με τους Συριακούς και τους Άραβες των διαφόρων θρησκευτικών δογμάτων: Σουνίτες Μουσουλμάνοι, Αλαουίτες, Συριακοί Ορθόδοξοι, Ελληνορθόδοξοι, Έλληνες Καθολικοί και Μαρωνίτες. Υπήρχαν επίσης κοινότητες Αρμενίων, Ελλήνων, Ασσυρίων, Εβραίων και Κούρδων.
Το 1923, η Αλεξανδρέττα ήταν συνδεδεμένη με το κράτος του Χαλεπίου και το 1925 συνδέθηκε με το συνδυασμένο κράτος της Συρίας, το οποίο εξακολουθούσε να έχει ιδιαίτερη διοικητική ιδιότητα. Οι εκλογές του 1936 στο σαντζάκι επέστρεψαν δύο βουλευτές που ευνοούσαν την ανεξαρτησία της Συρίας από τη Γαλλία και αυτό προκάλεσε κοινές ταραχές καθώς και παθιασμένα άρθρα στον τουρκικό και συριακό τύπο. Στο σαντζάκι δόθηκε αυτονομία το Νοέμβριο του 1937 σε μια ρύθμιση που διαμεσολαβεί η ένωση. Σύμφωνα με το νέο του καταστατικό, το σαντζάκι έγινε «διακριτό αλλά όχι χωρισμένο» από τη γαλλική εντολή της Συρίας σε διπλωματικό επίπεδο, που συνδέεται τόσο με τη Γαλλία όσο και με την Τουρκία για θέματα άμυνας [2].

Κράτος του Χατάι

Στις 2 Σεπτεμβρίου 1938, η συνέλευση κήρυξε το σαντζάκι της Αλεξανδρέτας ως κράτος του Χατάι. Το κράτος διήρκεσε ένα έτος υπό κοινή γαλλική και τουρκική στρατιωτική εποπτεία. Η ίδια η ονομασία "Χατάι" προτάθηκε από τον Μουσταφά Κεμάλ και η κυβέρνηση ήταν υπό τον έλεγχο της Τουρκίας. Ο πρόεδρος Ταϊφούρ Σοκμέν ήταν μέλος του τουρκικού κοινοβουλίου που εκλέχτηκε το 1935 (αντιπροσωπεύοντας την επαρχία Αττάλειας) και ο πρωθυπουργός Δρ. Αμπντουραχμάν Μελέκ, εκλέχτηκε επίσης στο τουρκικό κοινοβούλιο (που εκπροσωπούσε την επαρχία Γκαζιαντέπ) το 1939, ενώ εξακολουθεί να κατέχει την πρωθυπουργική θέση. Το κράτος του Χατάι έγινε η επαρχία Χατάι της Τουρκίας το 1939.
Πρωτάθλημα πετοσφαίρισης ανδρών Volleyleague 2014-2015

Κανονική περίοδος

Στην πρώτη φάση, την κανονική περίοδο, διεξήχθησαν δύο γύροι, σύνολο 22 αγώνων για κάθε ομάδα. Στη συνέχεια οι ομάδες που κατέλαβαν τις θέσεις 1-4 προκρίθηκαν στα Play off για τις θέσεις 1−4, οι ομάδες των θέσεων 5-8 προκρίθηκαν στα Play off για τις θέσεις 5−8, και τέλος οι ομάδες των θέσεων 10-12 προκρίθηκαν στα Play out.

Play off, θέσεις 5−8

Οι ομάδες που κατέλαβαν τις θέσεις 5 έως 8 στην κανονική περίοδο συμμετείχαν στα Play off για τις θέσεις 5−8. Στους ημιτελικούς ο 5ος αντιμετώπισε τον 8ο και ο 6ος τον 7ο και σε νοκ-άουτ αγώνες στις έδρες του 5ου και του 6ου. Στον τελικό για τις θέσεις 5-6, η 5η θέση κρίθηκε στις δύο νίκες. Ο πρώτος αγώνας έγινε στην έδρα της ομάδας με τη χαμηλότερη θέση στην κανονική περίοδο, και οι δύο επόμενοι (αν χρειαζόταν και τρίτος) στην έδρα της ομάδας με την καλύτερη θέση. Οι ηττημένες των ημιτελικών κατατάχθηκαν στην 7η και 8η θέση ανάλογα με τη θέση τους στην κανονική περίοδο.

Play off, θέσεις 1−4

Οι ομάδες που κατέλαβαν τις θέσεις 1 έως 4 στην κανονική περίοδο συμμετείχαν στα Play off για τις θέσεις 1−4. Στους ημιτελικούς ο 1ος και ο 2ος της κανονικής περιόδου αντιμετώπισαν με πλεονέκτημα έδρας τον 4ο και τον 3ο αντίστοιχα. Οι σειρές κρίθηκαν στις 3 νίκες. Οι δύο πρώτοι αγώνες έγιναν στην έδρα της ομάδας με την καλύτερη κατάταξη στην κανονική περίοδο, οι δύο επόμενοι (αν χρειαζόταν 4ος) στην έδρα της ομάδας με την χαμηλότερη θέση, και ο 5ος (αν χρειαζόταν ) διεξήχθη ξανά στην έδρα της ομάδας με την καλύτερη κατάταξη. Οι δύο νικητές προκρίθηκαν στον τελικό, ο οποίος κρίθηκε στις 3 νίκες με σύστημα ίδιο με αυτό των ημιτελικών. Οι δύο ηττημένοι δεν αγωνίστηκαν σε μικρό τελικό, αλλά κατατάχθηκαν στην 3η και 4η θέση ανάλογα με τη θέση τους στην κανονική περίοδο. Ο πρωτοεμφανιζόμενος ΠΑΟΚ επικράτησε του Ολυμπιακού, και κατέκτησε το 1ο πρωτάθλημα στην ιστορία του.
Σάτμπι

Το Σάτμπι ή Σάτμπυ (αραβικά: الشاطبي‎) είναι συνοικία της Αλεξάνδρειας στην Αίγυπτο. Η ονομασία προέρχεται από τον ανδαλουσιανό λόγιο και επιστήμονα του 13ου αιώνα Σέχη Αμπού Αμπντουλάχ Αλ-Σάτμπι (1189-1273). Ο Αλ-Σάτμπι πέθανε στην Αλεξάνδρεια και θάφτηκε σε μαυσωλείο που χτίστηκε στη περιοχή. Το μαυσωλείο στους επόμενους αιώνες δέχτηκε χιλιάδες προσκυνητές, με αποτέλεσμα με τα χρόνια να αναδειχτεί σε τοπονύμιο, δίνοντας το όνομα του Αλ-Σάτμπι σε ολόκληρη την συνοικία. Στη περιοχή βρίσκεται σήμερα και το λεγόμενο "ελληνικό τετράγωνο", στο οποίο δραστηριοποιείται η ελληνική κοινότητα της πόλης. 
Στο Σάτμπι βρίσκεται επίσης το κυριότερο νεκροταφείο της Αλεξάνδρειας, το οποίο σχεδιάστηκε το 1919 από τον Σερ Ρόμπερτ Λόριμερ.  Ένα τμήμα του νεκροταφείου είναι στρατιωτικό, στο οποίο έχουν θαφτεί οι στρατιώτες της Βρετανικής Αυτοκρατορίας που σκοτώθηκαν κατά τη διάρκεια του Πρώτου και Δευτέρου Παγκοσμίου Πολέμου.  2.259 τάφοι στρατιωτών προέρχονται από τον Πρώτο Παγκόσμιο Πόλεμο και 503 από τον Δεύτερο. 
Κοντά στην θάλασσα και δίπλα στο Κολλέγιο του Αγίου Μάρκου, υπάρχει η αρχαία νεκρόπολη της Αλεξάνδρειας, η οποία χρονολογείται στα χρόνια της δυναστείας των Πτολεμαίων και θεωρείται ότι είναι η αρχαιότερη της πόλης.
Εθνικός Ιστορικός Χώρος του Γουνεμπορίου στο Λασίν

Περιγραφή μουσείου

Στις αρχές του 17ου αιώνα, Γαλλοκαναδοί ταξιδευτές (voyageurs) κατέπλεαν σε αυτή τη περιοχή του νησιού του Μόντρεαλ στις όχθες του Αγίου Λαυρεντίου, για να αποθέσουν και για να πουλήσουν τα εμπορεύματά τους που μετέφεραν από την ενδοχώρα της Βόρειας Αμερικής. Μέχρι εκείνη την εποχή, οι καταρράκτες του Λασίν απέτρεπαν στα μεγάλα πλοία να πλεύσουν κατά μήκος του άνω ρου του ποταμού και στις Μεγάλες Λίμνες.
Λόγω της σημαντικότητας και της σπανιότητας του μνημείου, ο οργανισμός διαχείρισης των Πάρκων του Καναδά (Parcs Canada), έθεσε υπό την προστασία του το μνημείο και την τοποθεσία με στόχο την ανάδειξη του ιστορικού και του στρατηγικού χαρακτήρα του εμπορευματικού σταθμού. Από το Μόντρεαλ ξεκινούσαν όλες οι αποστολές για την εξέρευση πολύτιμων δερμάτων που χρειάζονταν για την κατασκευή ρουχισμού και άλλων προϊόντων. Η μεταφορά των δερμάτων γίνονταν σε αυτό το σημείο από τα κανόε στα πλοία. Το κυνήγι και το εμπόριο της γούνας μπορούσε να γίνει μόνο λίγους μήνες το χρόνο, συνήθως από τον Μάιο έως τον Αύγουστο, λόγω του εξαιρετικά ψυχρού χειμώνα, που πάγωνε τις λίμνες και τα ποτάμια.
Μια πέτρινη αποθήκη χτίστηκε το 1803 από τη "North West Company" για να αποθηκεύονται τα γουνοφόρα δέρματα από το εμπόριο της γούνας. Το κτίριο χρησιμοποιηθήκε ως αποθηκευτικός χώρος μέχρι το 1859, οπότε πουλήθηκε σε μια γυναικεία μοναστική αδελφότητα ως κατοικία. Το κανάλι του Λασίν ολοκληρώθηκε το 1825 και παράκαμπτε του καταρράκτες του Λασίν. Ο Σερ Τζωρτζ Σίμσον, εκτελεστικός διευθυντής του "Hudson's Bay Company", είχε τη βίλα του απέναντι από τη τοποθεσία. Το 1977, η αποθήκη και ο περιβάλλοντας χώρος αγοράστηκε από την Καναδική Κυβέρνηση για λογαριασμό του "Parcs Canada" και το 1985, έγιναν τα εγκαίνια του μουσείου.
Γεώργιος Κ. Παπακωνσταντίνου

Σταδιοδρομία

Γεννήθηκε στο Μεσολόγγι το 1929.  Σπούδασε νομικά και άσκησε το δικηγορικό λειτούργημα.
Εξελέγη βουλευτής στη Β΄ Αθηνών για πρώτη φορά με τη Νέα Δημοκρατία το 1974 συγκεντρώνοντας 9.886 σταυρούς προτίμησης. Επανεξελέγη το 1977 με το ίδιο κόμμα.
Πέθανε σε τροχαίο δυστύχημα σε ηλικία 69 ετών τον Σεπτέμβριο του 1998.
Νερούδα (ταινία)

Πλοκή

Στη Χιλή της δεκαετίας του '40 η κυβέρνηση του Γκονσάλες Βιδέλα αναθέτει στον Όσκαρ Πελουσονό να κυνηγήσει και να συλλάβει τον ποιητή Πάμπλο Νερούδα λόγω των κομμουνιστικών του ιδεών.

Βραβεία/Διακρίσεις

Ήταν η πρόταση της Χιλής για την καλύτερη ξενόγλωσση ταινία στα 89α βραβεία Όσκαρ και ήταν υποψήφια για την καλύτερη ξενόγλωσση ταινία στις Χρυσές Σφαίρες του 2017.
Λαίδη Άννα Χάιντ

Πρώιμα χρόνια

Γεννήθηκε στις 12 Μαρτίου 1637 (Παλαιό ημερολόγιο) ή στις 22 Mαρτίου 1637 (Νέο ημερολόγιο), στο Κράνμπουρν Λοτζ στο Ουίνδσορ στο Μπερκσαϊρ, από την Φράνσις Έϊλσμπουρυ, κόρη του Σερ Τόμας Έϊλσμπουρυ, και του Σερ Έντουαρντ Χάιντ (αργότερα 1ος Κόμης του Κλάρεντον) των Χάιντ της οικογένειαςΝόρμπουρυ.
Το 1659, στη Μπρέντα στις Κάτω Χώρες, υποθετικά παντρεύθηκε τον Ιάκωβο, τότε Δούκα της Υόρκης, σε μια μυστική τελετή. Η βασιλική οικογένεια αυτή την εποχή παρέμενε στην εξορία μετά τον Αγγλικό Εμφύλιο Πόλεμο, και ο πατέρας της Άννας υπηρέτησε ως ο πιστός Βασιλόφρων αρχισύμβουλος στον ενδεχόμενο βασιλιά Κάρολο Β' της Αγγλίας, μεγαλύτερο αδελφό του Ιάκωβου. Η Άννα ήταν Κόρη των Τιμών στην Μαίρη, Βασιλική Πριγκίπισσα και Πριγκίπισσα της Οράγγης, αδελφή του Καρόλου και του Ιακώβου. Ήταν κατά την διάρκεια αυτής της περιόδου που ο Ιάκωβος αποπλάνησε την Άννα ενώ αυτή ήταν στην υπηρεσία της αδελφής του και ο Κάρολος ανάγκασε τον διστακτικό αδελφό του να νυμφευθεί την Άννα, λέγοντας ότι ο δυνατός της χαρακτήρας θα ήταν μια θετική επιρροή στον χαρακτήρα του με την ασθενή θέληση.

Δούκισσα της Υόρκης

Το ζευγάρι πέρασε από μια κανονική τελετή γάμου στις 3 Σεπτεμβρίου 1660, στο Λονδίνο, μετά την Αγγλική Παλινόρθωση της μοναρχίας. Η Άννα δεν ήταν όμορφη γυναίκα· ουσιαστικά, ο Σάμιουελ Πέπυς την προσβάλλει σαν να είναι απολύτως άσχημη· παρ΄όλα αυτά ο Βρετανός Πρέσβης την περιέγραψε να έχει "κουράγιο, εξυπνάδα, και ενέργεια ισάξια του αίματος ενός Βασιλιά".
Το πρώτο παιδί της Άννας και του Ιακώβου, ο Κάρολος, γεννήθηκε λιγότερο από δύο μήνες μετά το γάμο τους, αλλά πέθανε στην βρεφική ηλικία, όπως και άλλοι πέντε γιοι και κόρες. Μόνο δύο κόρες επιβίωσαν: η Μαίρη (γεννήθηκε στις 30 Απριλίου 1662) και η Άννα (γεννήθηκε στις 6 Φεβρουαρίου 1665). Σύμφωνα με το Λεξικό της Εθνικής Βιογραφίας, γέννησε το "όγδοο παιδί της, μια κόρη, στις 9 Φεβρουαρίου 1671, αλλά μέχρι τώρα η μοιραία ασθένεια της, πιθανώς καρκίνος του στήθους, ήταν σε προχωρημένο στάδιο". Μερικές εβδομάδες μετά την γέννηση του νεότερου παιδιού τους, η Άννα πέθανε, στα 33 της, στο Παλάτι του Αγίου Ιακώβου και τάφηκε στο Αββαείο του Ουεστμίνστερ.

Καθολικισμός

Αργά στη ζωή της, η Δούκισσα της Υόρκης μυστικά μεταστράφηκε στον Καθολικισμό, προς τρόμο της πιστά Αγγλικανικής οικογένειας της. Μετά το θάνατο της, περίπου το 1672, ο χήρος της επίσης μεταστράφηκε στην Ρωμαιοκαθολική πίστη. Με τις διαταγές του μεγαλύτερου αδελφού του Ιακώβου, του Βασιλιά Καρόλου, όμως, οι κόρες του Ιακώβου και της Άννας έλαβαν Προτεσταντική εκπαίδευση.
Ο Βασιλιάς Ιάκωβος υπέστη την εκθρόνιση του σε μια επανάσταση εναντίον της Καθολικής του διακυβέρνησης το 1688, και η κόρη της Άννας Χάιντ και ο γαμπρός της, Γουλιέλμος της Οράγγης, από κοινού κατέλαβαν το θρόνο. Μετά τον Ιάκωβο, κανείς Βρετανός Βασιλιάς ή Βασίλισσα δεν έχει επιβεβαιώσει την πεποίθηση στην Καθολική πίστη.
Μετά την Άννα Χάιντ, καμία άλλη Αγγλίδα δεν θα παντρευόταν έναν πιθανό διάδοχο ή εμφανή διάδοχο του Βρετανικού θρόνου έως το γάμο της Λαίδης Νταϊάνα Σπένσερ με τον Κάρολο το 1981.
Βαρνάβας Τζωρτζάτος

Βιογραφικό σημείωμα

Καταγόταν από την Πάτρα. Σπούδασε στη Θεολογική Σχολή του Πανεπιστημίου Αθηνών και στη συνέχεια έγινε Διδάκτορας της εν λόγω σχολής. Με το Β. Διάταγμα της 12ης Ιουνίου 1940, επιστρατεύθηκε ως στρατιωτικός ιερέας, μαζί με πολλούς άλλους ιερείς.
Μετέφρασε έργα Άγγλων και Γάλλων εκκλησιαστικών συγγραφέων. Ήταν επίσης Καθηγητής της Ορθόδοξης Σχολής του Τιμίου Σταυρού Βοστώνης.
Τιμήθηκε ως επίτιμος διδάκτορας από πολλές θεολογικές σχολές στην Ευρώπη και εκπροσώπησε την Εκκλησία της Ελλάδας σε διασκέψεις στο εξωτερικό. Το 1950 ορίστηκε πρώτος Διευθυντής του πρώτου θεολογικού κολλεγίου και οικοτροφείου της Εκκλησίας της Ελλάδος .
Την 28η Μαΐου 1954 εξελέγη από την Ιεραρχία της Εκκλησίας της Ελλάδος Μητροπολίτης της Ιεράς Μητροπόλεως Κίτρους, Κατερίνης και Πλαταμώνος. Έγινε ακαδημαϊκός, Υφηγητής της Θεολογικής Σχολής του Αριστοτέλειου Πανεπιστημίου Θεσσαλονίκης.
Επί Αρχιερατείας του η Μητρόπολη Κίτρους τιτλοφορήθηκε "Ιερά Μητρόπολις Κίτρους και Κατερίνης" (Καταστατικός Χάρτης 590/1977 της Εκκλησίας της Ελλάδος).
Πέθανε στις 19 Αυγούστου του 1985 στη Θεσσαλονίκη.

Βαρνάβειος Βιβλιοθήκη

Το 1995 εγκαινιάστηκε βιβλιοθήκη στην Κατερίνη που φέρει το όνομά του ("Βαρνάβειος Βιβλιοθήκη"), στην 10η επέτειο από το θάνατο του Βαρνάβα. Η βιβλιοθήκη είναι αναγνωρισμένη από το Κράτος ως ΝΠΔΔ και περιέχει περισσότερα από 8.000 βιβλία και περιοδικά ποικίλου περιεχομένου. Διευθυντής της σήμερα είναι ο βυζαντινολόγος Αρχιμανδρίτης Ιγνάτιος Σωτηριάδης.
Πανελλήνιο πρωτάθλημα κωπηλασίας 1952

Το Πανελλήνιο πρωτάθλημα κωπηλασίας 1952 διοργανώθηκε στο Παλαιό Φάληρο στις 21-22/09/1952 με νικητή σύλλογο τον Ν.Α.Σ.. Τους αγώνες παρακολούθησαν ο υπουργός εθνικής άμυνας κ. Μαύρος, αρκετοί ναύαρχοι και άλλοι επίσημοι. Οι απονομές έγιναν στο εντευκτήριο του Ν.Ο.Π.Φ. μετά το τέλος των αγώνων.
Αρχάγγελος Μιχαήλ (Κάτω Πολεμίδια)

Τοποθεσία

Στα ανατολικά συνορεύει με το Ζακάκι και τον Άγιο Σπυρίδωνα, στα βόρεια με τον Απόστολο Βαρνάβα και την Ανθούπολη, στα δυτικά με τον Ύψωνα, στα νοτιοδυτικά με το Τραχώνι και στα νότια με τα Τσιφκλικούδια.

Ναός Αρχαγγέλου Μιχαήλ

Ο ιερός ναός της συνοικίας είναι αφιερωμένος στον Αρχάγγελο Μιχαήλ. Ξεκίνησε να ανεγείρεται το 1998 και ολοκληρώθηκε το 2003.
Γεώργιος Βασιλείου (τραπεζίτης)

Βιογραφικά στοιχεία

Εισήλθε στην Εθνική Τράπεζα της Ελλάδος και το 1847 εξελέγη μέλος της διευθύνουσας επιτροπής της Τράπεζας. Στις 11 Δεκεμβρίου 1861 εξελέγη υποδιοικητής της Εθνικής Τράπεζας, θέση στην οποία παρέμεινε μέχρι και τον θάνατό του. Συνέβαλε σημαντικά στην ίδρυση της εταιρείας των Σιδηροδρόμων Θεσσαλίας, της οποίας υπήρξε μέτοχος και Πρόεδρος του διοικητικού συμβουλίου.
Απεβίωσε το 1889.